Fredis Refunyol

Fredis Xose Refunyol () — Arubalı siyasətçi, müəllim, Aruba Parlamentinin üzvü, Arubanın üçüncü qubernatoru (2004–2016).

 Həyatı 
Fredis Xose Refunyol 9 dekabr 1950-ci ildə Niderland Antil adalarının Aruba ada dövlətində anadan olub.Refunjol, Fredis. Curriculum Vitae Archived O, 1968-ci ildə orta məktəb (mulo) diplomunu, 1970-ci ildə isə kollec (havo) diplomunu almışdır. Üç il sonra, 1973-cü ildə Aruba Müəllim Hazırlığı Akademiyasını bitirərək müəllim sertifikatı almışdır. Məzun olduqdan sonra Savanetadakı Heilige Hart kollecində müəllim kimi işə başlamışdır. Refunyol burada səkkiz il dərs demiş, 1981-ci ildə isə məktəbin direktoru vəzifəsinə təyin olunmuşdur.

O, Klarett Mariya de Lurdes Refunyol-Lopes ilə evlidir. Onların Şeril və Zanett adlı iki qızı, Fredis adlı bir oğlu var.

 Karyerası 
Refunyol 1983-cü ildə Xalq Seçki Hərəkatına qoşulmuşdur. Növbəti il partiyanın vitse-prezidenti olmuş və bu vəzifəni 1987-ci ilə qədər icra etmişdir. 1987-ci ildə isə partiyanın Baş katibi vəzifəsinə təyin edilmiş, bu təyinat 1988-ci ildən qüvvəyə minmişdir.

O, partiyanın vitse-prezidenti vəzifəsində çalışdığı dövrdə 1986-cı ildə Arubada keçirilən ilk parlament seçkilərində namizəd kimi iştirak etmiş və nəticədə Aruba Parlamentinə deputat seçilmişdir.

1989-cu ildə o, həm Baş nazir Oduberin birinci kabinetinin (Oduber I), həm də 1993-cü ildə formalaşdırılan ikinci kabinetinin (Oduber II) yaradılması zamanı informator vəzifəsini icra etmişdir. Birinci kabinet formalaşdırıldıqdan sonra isə Sosial Rifah naziri təyin edilərək Xalq Seçki Hərəkatı partiyasının 1994-cü il Aruba ümumi seçkilərində məğlub olana qədər bu vəzifədə çalışmışdır.

Partiyasının 1994-cü il seçkilərində məğlubiyyətindən sonra Refunyol yenidən Aruba Parlamentinin üzvü olmuşdur.

Müxalifətdə keçirdiyi yeddi ildən sonra Xalq Seçki Hərəkatı partiyası 2001-ci il ümumi seçkilərində qalib gəldi. Bunun ardınca Refunyol üçüncü Oduber kabinetinin (Oduber III) formalaşdırılması üçün formator kimi fəaliyyət göstərmiş, nəticədə həmin kabinetdə Təhsil və İnzibati İşlər naziri, eyni zamanda Baş nazirin müavini vəzifələrini icra etmişdir.

2004-cü ildə qubernator Olindo Koolmanın səlahiyyət müddəti başa çatdı. Müddət məhdudiyyətlərinə görə o, kraliça tərəfindən yenidən bu vəzifəyə təyin edilmədi. Dövlət idarəçiliyində geniş təcrübəsini nəzərə alaraq, Refunyol kral fərmanı ilə Koolmanın varisi kimi qubernator vəzifəsinə təyin edildi və 1 may 2004-cü ildə bu vəzifənin icrasına başladı. Namizədliyinin irəli sürülməsi zamanı parlament onun namizədliyini yekdilliklə dəstəklədi. Vəzifəsinin qeyri-siyasi xarakterinə görə isə o, vəzifəyə başladığı anda həm parlament üzvlüyündən, həm də partiya üzvlüyündən istefa verməli oldu. Bir sözlə, qubernator kimi səlahiyyət müddəti başa çatanadək siyasətlə məşğul olması qadağan edildi.

 İstinadlar